b"\n_START_ARTICLE_\nPla\xc3\xa7a Clav\xc3\xa9 (Rub\xc3\xad)\n_START_SECTION_\nDescripci\xc3\xb3\n_START_PARAGRAPH_\nLa pla\xc3\xa7a Anselm Clav\xc3\xa9 reuneix un conjunt d'edificis d'habitatges que no superen l'al\xc3\xa7ada de planta baixa i dos pisos, i mantenen una parcel\xc2\xb7laci\xc3\xb3 semblant -5m d'amplada-, entorn d'un espai gaireb\xc3\xa9 quadrat (900m2). M\xc3\xa9s que l'homogene\xc3\xaftat estil\xc3\xadstica, la morfologia de la pla\xc3\xa7a, la seva dedicaci\xc3\xb3 a Anselm Clav\xc3\xa9, les proporcions, i una certa uniformitat donada per l'arquitectura artesana i de mestres d'obra li atorguen una gran unitat i una gran significaci\xc3\xb3. _NEWLINE_L'ambient dels carrers del voltant \xc3\xa9s semblant: Llobateras, M\xc3\xa9ndez Nu\xc3\xb1ez, Colo, o Dr. Turr\xc3\xb3 i solament es trenca amb alguns edificis fora d'escala, fets amb obra vista o per l'impacte visual dels edificis m\xc3\xa9s alts de l'avinguda de Barcelona que es veuen a dist\xc3\xa0ncia. La presid\xc3\xa8ncia de l'interessant edifici de can Vilar\xc3\xb3 refor\xc3\xa7a el car\xc3\xa0cter de la pla\xc3\xa7a. La conversi\xc3\xb3 parcial en zona de vianants de la pla\xc3\xa7a i el despla\xc3\xa7ament del monument, inaugurat el 1951, ha millorat for\xc3\xa7a la imatge de la pla\xc3\xa7a Clav\xc3\xa9.\n_START_SECTION_\nHist\xc3\xb2ria\n_START_PARAGRAPH_\nEl barri es desenvolupa a partir de l'expansi\xc3\xb3 del poble cap al sud, durant l'\xc3\xbaltim quart del segle XIX, en el context del Pla general d'urbanitzaci\xc3\xb3 de Rub\xc3\xad (1871) i el projecte de reforma, millora i eixample de Rub\xc3\xad (1875). En aquest \xc3\xbaltim el carrer Colom s'aturava a la pla\xc3\xa7a (aleshores pla\xc3\xa7a de l'Aurora) i el carrer Mendez N\xc3\xba\xc3\xb1ez continuava fins al carrer de Torrijos. El tros de l'actual de Dr. Turr\xc3\xb3 \xc3\xa9s una perman\xc3\xa8ncia de l'antic cam\xc3\xad que anava cal sud, i el carrer Llobateras es plantejava com una via principal cap a l'est. Als anys cinquanta, funcionava l'Escola de Belles Arts local. L'escultura d'Anselm Clav\xc3\xa9 \xc3\xa9s obra del rubinenc Miquel Gomila."